b'\n_START_ARTICLE_\nNur Devlet\n_START_SECTION_\nVladanje na Krimu\n_START_PARAGRAPH_\nPo smrti Had\xc5\xbeija I. Geraja leta 1466 so se njegovi sinovi sprli za nasledstvo. Leta 1466 je na oblast pri\xc5\xa1el njegov najstarej\xc5\xa1i sin Nur Devlet, vendar ga je \xc5\xbee naslednje leto stmoglavil brat Mengli I. Geraj. Mengli se je na oblasti obdr\xc5\xbeal samo nekaj mesecev in na oblast je ponovno pri\xc5\xa1el Nur Devlet. Leta 1467 je na Poljsko poslal svojo delegacijo in napovedal svoj vzpon na prestol in od Poljske pri\xc4\x8dakoval enako podporo kot jo je imel njegov o\xc4\x8de. Poljska je njegova pri\xc4\x8dakovanja vljudno potrdila._NEWLINE_Mengli I. Geraj se je s podporo Genovske republike januarja 1469 vrnil na krimski prestol. Nur Devlet je pobegnil v Moskvo._NEWLINE_V dinasti\xc4\x8dno vojno se je na zahtevo \xc5\xa0irin bega vme\xc5\xa1alo Osmansko cesarstvo. Ekspedicija je bila bolj kot proti Mengliju usmerjena proti Genove\xc5\xbeanom, a so ga kljub temu aretirali in zaprli v trdnjavo Jedikule v Istanbulu. Njegova aretacija je povzro\xc4\x8dila Nur Devletovo vrnitev na prestol in priznanje Osmanskega cesarstva._NEWLINE_Osmansko cesarstvo se je takrat odpravljalo na pohod v Moldavijo in Nur Devleta prosilo za kontingent tatarske konjenice. Nur Devlet tega ni storil, morda zato, ker \xc5\xa1e ni utrdil svoje oblasti. Osmani so zato osvobodili Menglja I. Geraja in ga kot svojega vazala vrnili na Tatarski prestol. Na razpolago so mu dali svojo vojsko, \xc4\x8deprav ni jasno, ali so z njo nameravali strmoglaviti Nur Devleta: ker je Nur Devleta leta 1476 porazil in izgnal Ahmed kan iz Zlate horde in na krimski prestol posadil svojega ne\xc4\x8daka Janibeg kana, je bolj verjetno, da so Osmani posredovali \xc5\xa1ele potem, ko je Krim zasedla Zlata horda, se pravi leta 1477. Mengli je pri\xc5\xa1el na prestol leta 1478 in vladal do leta 1515.\n_START_SECTION_\nIzgnanstvo v Rusiji in vladanje v Kasimovu\n_START_PARAGRAPH_\nPo tretjem strmoglavljenju s krimskega prestola sta se Nur Devlet in brat Hajder Geraj umaknila v Litvo in okrog leta 1480 v Moskvo. Sodeloval je v vojni Moskve z Zlato hordo in medtem, ko se je veliki knez vojskoval s Tatari, osvojil prestolnico Zlate horde. Ko je v Kasimovu leta 1486 umrl Danija Kan, je veliki knez na njegovo mesto za nagrado imenoval Nur Devleta._NEWLINE_Murtaza kan iz Zlate horde, zaprise\xc5\xbeen sovra\xc5\xbenik Menglija I. Giraja, je Nur Devletu ponudil zavezni\xc5\xa1tvo Zlate horde s Kasimovom in Moskvo proti Krimu. Zavezni\xc5\xa1tvo ni uspelo. Po letu 1487 se Nur Devletovo ime ni\xc4\x8d ve\xc4\x8d ne omenja. Domneva se, da je umrl okrog leta 1503. Nasledil ga je sin Santigan Kan.'